Կոնստանտին Սերգեև

Կոնստանտին Միխայլովիչ Սերգեև (, ), բալետի խորհրդային արտիստ, բալետմայստեր։ ԽՍՀՄ ժողովրդական արտիստ (1957)։

Կենսագրություն 
1930 թվականին ավարտել է Լենինգրադի պարարվեստի ուսումնարանը և ընդունվել Լենինգրադի օպերայի և բալետի թատրոն, դարձել է առաջատար մենապարողներից, 1946 թվականից՝ բալետմայստեր, 1951-1955 թվականներին և 1960-1970 թվականներին՝ գլխավոր բալետմայստեր։

Եղել է Ռոմեո (Պրոկոֆևի «Ռոմեո և Ջուլիետ»), Եվգենի (Գլիերի «Պղնձե հեծյալը»), Լեննի (Կարաևի «Ամպրոպի արահետով») և այլ դերապարերի առաջին կատարողը։ Հանդես է եկել նաև Չայկովսկու, Գլազունովի, Ադանի և այլոց բալետների գլխավոր դերապարերով։

Բեմադրել է «Ամպրոպի արահետով» (1946), Պրոկոֆևի «Մոխրոտը» (1946, ԽՍՀՄ պետական մրցանակ, 1947), Չերվինսկու «Համլետ» (1970), Գլազունովի «Տարվա եղանակները» (1974) բալետները, իրականացրել Գլազունովի «Ռայմոնդա» (1946, ԽՍՀՄ պետական մրցանակ, 1949), Չայկովսկու «Կարապի լիճը» (1946) բալետների նոր խմբագրումները։

1931 թվականից զբաղվել է մանկավարժությամբ։ 1938-1940 թվականներին և 1973 թվականից՝ Լենինգրադի պարարվեստի ուսումնարանի գեղարվեստական ղեկավար։

Սերգեևը (Ն․ Դուդինսկայայի հետ) 1972 թվականին Երևանի օպերայի և բալետի թատրոնում վերախմբագրել է Չայկովսկու «Կարապի լիճը» բալետի բեմադրությունը։

Պարգևներ, մրցանակներ 
ԽՍՀՄ պետական մրցանակներ (1946,1951)։ Պարգևատրվել է Լենինի և 2 այլ շքանշաններով։

Ծանոթագրություններ 

Խորհրդային բալետի արտիստներ
ԽՍՀՄ ժողովրդական արտիստներ